Okresná prokuratúra Revúca 
SNP 1370/1A, 050 01 Revúca 	

Sp. zn. : 1 Pv 347/13/6608	Revúca, 1.4.2014
EEČ : 2-48-15-2014

U Z N E S E N I E

Trestná vec:	obvinená XXXXX 
Prečin:	Zanedbanie povinnej výživy podľa § 207 odsek 2 Trestného zákona číslo 300/2005 Zbierky zákonov v znení zákona číslo 204/2013 Zbierky zákonov

Rozhodol: 	prokurátor Okresnej prokuratúry Revúca
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
stíhanej pre prečin zanedbania povinnej výživy podľa § 207 ods. 2 Trestného zákona na tom skutkovom základe, že v období od 01.09.2011 do 30.06.2013 s výnimkou mesiacov júl 2012 a august 2012 si v Tornali a inde neplnila vyživovaciu povinnosť voči svojmu synovi XXXXX, XXXXX, pričom vyživovacia povinnosť jej vyplýva z ustanovenia § 62 ods. 1 a nasledujúcich ustanovení Zákona o rodine, a bola jej aj určená rozsudkami Okresného súdu Žilina sp. zn. 21P 415/2010 zo dňa 24.01.2011 a sp. zn. 37P 202/2011 zo dňa 19.09.2011 tak, že je povinná prispievať na výživu svojho syna sumou vo výške 30 % zo sumy životného minima na nezaopatrené neplnoleté dieťa mesačne na účet Reedukačného centra v Tornali pričom plneniu svojej vyživovaciu povinnosti sa úmyselne vyhýbala, tým že hoci bola zamestnaná a mala príjem v takej výške, z ktorej mohla platiť výživné, tak toto neplatila, týmto konaním jej vznikol dlh na výživnom vo výške 474,50 €,

lebo zanikla trestnosť činu.

Odôvodnenie:
Poverený príslušník Obvodného oddelenia PZ v Tornali uznesením pod ČVS:ORP-476/TO-RA-2013 zo dňa 16.01.2014 podľa § 206 ods. 1 Trestného poriadku vzniesol obvinenie XXXXX pre prečin zanedbania povinnej výživy podľa § 207 ods. 2 Trestného zákona na tom skutkovom základe, ako je to uvedené vo výrokovej časti predmetného uznesenia. 

V priebehu skráteného vyšetrovania bolo zistené, že dlžné výživné za stíhané obdobie bolo obvinenou XXXXX uhradené v celom rozsahu. Obvinená poštovými poukážkami v mesiaci február a marec 2014 uhradila na účet Reedukačného centra Tornaľa sumu 475 €, čím uhradila celé dlžné výživné. Skutočnosť, že obvinená uhradila zmeškané výživné v celom rozsahu potvrdila aj splnomocnenkyňa Reedukačného centra Tornaľa. Taktiež potvrdila, že v priebehu neplatenia výživného obvinenou maloletý XXXXX netrpel núdzou a predmetné obdobie na ňom nezanechalo trvalo nepriaznivé následky.

	Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu.

V zmysle § 86 písm. a) Trestného zákona trestnosť trestného činu zanedbania povinnej výživy podľa § 207 Trestného zákona zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
 
Vzhľadom ku skutočnosti, že obvinená XXXXX svoju vyživovaciu povinnosť za obdobie, za ktoré je trestne stíhaná splnila skôr, než sa súd odobral na záverečnú poradu a trestný čin nemal trvalo nepriaznivé následky, v zmysle osobitného ustanovenia o účinnej ľútosti podľa § 86 písm. a) Trestného zákona, trestnosť prečinu zanedbania povinnej výživy podľa § 207 ods. 2 Trestného zákona zanikla. 

	Keďže zanikla trestnosť činu bol som povinný v zmysle § 215 ods. 1 písm. h) Trestného poriadku zastaviť trestné stíhanie.

Poučenie:
	Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Juraj Rybár
prokurátor